Lag Daða Freys Péturssonar, sem keppir fyrir Íslands hönd í Eurovision í Rotterdam í maí, verður frumflutt í nýjum sjónvarpsþætti á RÚV 13. mars. Daði segist stefna á sigur.
Daði og Gagnamagnið áttu að keppa í Rotterdam í fyrra, en vegna heimsfaraldurs var hætt við keppnina. Ríkisútvarpið fól Daða að semja framlag Íslands til keppninnar í ár og lagið verður frumflutt þann 13. mars í fyrsta þætti nýrrar sjónvarpsþáttaraðar á RÚV sem ber heitið Straumar. Að óbreyttu flytur Daði lagið, ásamt Gagnamagninu, í Rotterdam 20. maí og úrslitakeppnin verður svo 22. maí. Það er keppnishugur í Daða.
Daði og félagar vinna nú hörðum höndum að undirbúningi og lagið fer í lokahljóðblöndun á næstu dögum. Daði segir að nú verði öllu tjaldað til.
Framlag Íslands til Júróvisjón-keppninnar í Rotterdam verður frumflutt í sjónvarpinu 13. mars. Það er keppnishugur í Daða og Gagnamagninu.